
asupra propunerii legislative pentru completarea art.168 din Legea nr.19/2000 privind sistemul public de pensii şi alte drepturi de asigurări sociale

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru completarea art.168 din Legea nr.19/2000 privind sistemul public de pensii şi alte drepturi de asigurări sociale, trimisă cu adresa nr.613 din 10 decembrie 2003.


La întocmirea prezentului raport, Comisia a avut în vedere avizele primite de la Consiliul Legislativ şi Comisia pentru buget, finanţe şi bănci, precum şi punctul de vedere al Guvernului.
Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale, şi are ca obiect de reglementare completarea articolului 168 din Legea nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare, prin introducerea unui nou alineat.
Comisia propune Plenului respingerea iniţiativei legislative din următoarele considerente:
1. Conform prevederilor HG nr.1474/2002 privind aplicarea în luna ianuarie 2003 a celei de-a treia etape de recorelare a pensiilor din sistemul public, începând cu această etapă de recorelare, respectiv cu data de 1 ianuarie 2003, au intrat în procesul de recorelare şi pensionarii pentru limită de vârstă cu vechime integrală ale căror drepturi s-au deschis în anul 1998.
2. Modificarea art.168 din Legea nr.19/2000 ar perturba întregul sistem de recorelare aplicat până în prezent, creând dezechilibru în sistem din următoarele motive:

· nu poate fi estimat efortul financiar generat de această operaţiune;

· din punct de vedere legislativ, reglementarea modului de recorelare a pensiilor doar pentru o anumită categorie de pensionari ar pune sub semnul întrebării legalitatea emiterii hotărârilor de Guvern în ceea ce priveşte realizarea procesului de recorelare până în prezent.


La dezbaterea acestei propuneri legislative au participat ca invitaţi, în conformitate cu prevederile art.51 şi 52 din Regulamentul Camerei Deputaţilor, din partea Casei Naţionale de Pensii şi alte drepturi de Asigurări Sociale, d-l Ion Giurescu – preşedinte şi d-l Petre Ciotloş – secretar general.
La lucrările comisiei au fost prezenţi 20 deputaţi, din totalul de 21 membri ai comisiei.

În urma dezbaterii propunerii legislative în şedinţa din 24 februarie 2004, Comisia propune respingerea acesteia cu 11 voturi pentru şi 5 voturi împotrivă.

